# Femke Bol

Femke Bol (Amersfoort, 23 de febrer de 2000) és una atleta neerlandesa especialitzada en els 400 i 400 metres tanques. En aquesta distància, als Jocs Olímpics de Tòquio de 2021 va guanyar la medalla de bronze, superada per Sydney MacLaughlin i Dalilah Muhammad. El seu temps durant aquesta cursa, 52,03 s, la va convertir en la tercera dona més ràpida de la història d'aquesta disciplina, en la qual també ostenta el rècord europeu.

## Biografia

Femke Bol va guanyar el títol de 400 m tanques al Campionat d'Europa d'atletisme júnior de 2019. Al Campionat del Món d'Atletisme de Doha 2019 va arribar a les semifinals dels 400 metres tanques i va establir un nou rècord europeu juvenil en 55,32 s. També va arribar a la final dels 4 × 400 metres relleus, en la qual va acabar en setena posició.
El juliol de 2020, a Arnhem, va establir un nou rècord holandès dels 400 m tanques en 53,79 s. Després va guanyar la Bauhaus-Galan 2020 (54,68 s), segona etapa de la Diamond League 2020 després de l'etapa de Roma (53,90 s).

### Medalla de bronze olímpica i rècord europeu (2021)

El 30 de gener de 2021, en la seva remuntada, a Viena va batre l'antic rècord nacional en pista coberta en els 400 m, amb un temps de 50,96 s. La setmana següent, a Metz, va confirmar-lo amb un temps de 50,81 s. Bol encara va millorar el rècord nacional dels 400 metres en pista coberta femenins, amb un temps de 50,64 s, als Campionats Nacionals de pista coberta a Apeldoorn, el 21 de febrer d'aquell any. Al Campionat d'Europa d'atletisme en pista coberta de Toruń va guanyar la medalla d'or en els 400 metres i el títol dels 4×400 metres relleus.
El juliol de 2021 a Estocolm, Bol va guanyar els 400 m tanques en 52,37 s, batent el rècord del campionat i establint un nou rècord nacional en la disciplina. Aleshores es va convertir en la quarta millor corredora de tots els temps i la segona europea de la història, darrere de la russa Yuliya Pechenkina, que des del 2003 ostentava el rècord europeu amb 52,34 s. Als Jocs Olímpics de Tòquio d'agost, Bol va guanyar la medalla de bronze amb un temps de 52,03 s, un nou rècord europeu, darrere de les americanes Sydney McLaughlin i Dalilah Muhammad, que van establir respectivament un nou rècord mundial en 51,46 s i la segona millor actuació de tots els temps amb 51,58 s. Amb aquest temps, Femke Bol es va convertir, amb només 21 anys, en la tercera millor corredora de tots els temps en aquesta disciplina. El 9 de setembre de 2021, a la Zürich Weltklasse va guanyar els 400 m tanques en 52,80 s, establint un nou rècord de la competició, i va guanyar la Diamond League 2021.

### Triplet al Campionat d'Europa (2022)

Al Campionat del Món d'atletisme en pista coberta de 2022, celebrat a Belgrad, Femke Bol va quedar segona en la prova dels 400 m, darrere de la bahamenya Shaunae Miller-Uibo, i segona en el relleu de 4 × 400 m, formant equip amb Lieke Klaver, Eveline Saalberg i Lisanne de Witte. El títol se'l va endur l'equip de Jamaica. Uns dies abans d'aquests campionats, havia assolit la seva millor marca personal en els 400 m en pista coberta a Apeldoorn (50,30 s).
A la Diamond League de 2022 va guanyar els 400 m tanques a la reunió de Roma (53,03 s), a la d'Oslo (52,61 s) i a la d'Estocolm (52, 27 s).
Al Campionat del Món d'atletisme de 2022 va guanyar la medalla de plata en el relleu mixt de 4 × 400 metres, formant equip amb Liemarvin Bonevacia, Lieke Klaver i Tony van Diepen, superades pel relleu de la República Dominicana. El juliol de 2022 va guanyar una altra medalla de plata en els 400 m tanques en 52,27 s, molt per darrere de Sydney McLaughlin, que va establir un nou rècord mundial en 50,68 s.
Durant el Campionat d'Europa d'atletisme de 2022 a Múnic, es va convertir en campiona d'Europa en els 400 metres el 17 d'agost de 2022, establint un nou rècord holandès en 49,55 s. Dos dies més tard obtenia un segon títol en els 400 metres tanques en 52,67 s, rècord del campionat d'Europa. El 20 d'agost d'aquell any va afegir l'or al relleu femení de 4 x 400 metres amb els Països Baixos. D'aquesta manera, el 2022 Femke Bol va aconseguir un triplet d'ors en els 400 metres, 400 metres tanques i 4 x 400 metres relleus rotund i sense precedents en la història de l'atletisme. Aquest fet va suposar que obtingués el guardó de la millor atleta europea de l'any 2022.

## Palmarès

Premis internacionals :
| Data | Competició | Lloc | Resultats | Prova | Temps |
| 2019 | Campionat d'Europa júnior | Boras | 1 | 400 m tanques | 56,25 segons |
| 2019 | Campionat d'Europa per equips | Sandnes | 2 | 400 m tanques | 56,97 segons |
| 2019 | Campionats del Món | Doha | 6 | 400 m | 3min 27,89 s |
| 2021 | Campionat d'Europa en pista coberta | Torun | 1 | 400 m | 50,63 segons |
| 2021 | Campionat d'Europa en pista coberta | Torun | 1 | 4 x 400 m | 3:27:16 |
| 2021 | jocs Olímpics | Tòquio | 3 | 400 m tanques | 52,03 segons |
| 2021 | jocs Olímpics | Tòquio | 6 | 4 x 400 m | 3:23:74 |
| 2021 | jocs Olímpics | Tòquio | 4 | 4 x 400 mixtes | 3:10:36 |
| 2021 | Diamond League | Diamond League | 1 | 400 m tanques | 52,80 segons |
| 2022 | Campionat del Món en pista coberta | Belgrad | 2 | 400 m | 50,57 segons |
| 2022 | Campionat del Món en pista coberta | Belgrad | 2 | 4 x 400 m | 3:28:27 |
| 2022 | Campionats del Món | Eugene | 2 | 400 m tanques | 52,27 segons |
| 2022 | Campionats del Món | Eugene | 2 | 4 x 400m mixt | 3:09:90 |
| 2022 | Campionat d'Europa | Múnic | 1 | 400 m | 49,44 segons |
| 2022 | Campionat d'Europa | Múnic | 1 | 400 m tanques | 52,67 segons |
| 2022 | Campionat d'Europa | Múnic | 1 | 4 x 400 m | 3:20:87 |
| 2022 | Diamond League | Diamond League | 1 | 400 m tanques | |

## Rècords

| Prova | Temps | Lloc | Data |
| Fora ||||
| 200 m | 23:00 | Apeldoorn | 25 juny 2022 |
| 400 m | 49,44 segons (RN) | Múnic | 17 agost 2022 |
| 300 m | 36,86 segons (RN) | Ostrava | 31 maig 2022 |
| 400 m tanques | 52,03 segons (AR) | Tòquio | 4 agost 2021 |
| 4 × 400 m | 3:20:87 (RN) | Múnic | 20 agost 2022 |
| 4 × 400 m mixtes | 3:09:90 (RN) | Eugene | 15 juliol 2022 |
| A l'interior ||||
| 200 m | 23,37 segons | Metz | 12 febrer 2022 |
| 400 m | 50,30 segons (RN) | Apeldoorn | 27 febrer 2022 |
| 4 × 400 m | 3:27:15 (RN) | Toruń | 7 març 2021 |
(RN) = rècord nacional
(AR) = rècord d'Europa d'atletisme

## Referències

* 1 2 3 «Femke BOL | Profile | World Athletics». [Consulta: 24 octubre 2022].
* ↑ «Bol scorches to world 400m hurdles lead of 53.79 in Papendal» (en anglès). European Athletics, 18-07-2020.
* ↑ «World leads Barega Bol Metz | World Athletics» (en anglès). www.worldathletics.org. [Consulta: 7 febrer 2021].
* ↑ «Le bond prometteur de l'Italienne Larissa Iapichino». L'Équipe, 22-02-2021. [Consulta: 26 febrer 2021].
* ↑ «No barriers for record-breaker Bol | FEATURES | World Athletics». [Consulta: 24 octubre 2022].
* ↑ «La Néerlandaise Femke Bol 4e performeuse de tous les temps sur 400 m haies» (en francès). lequipe.fr, 04-07-2021. [Consulta: 6 juliol 2021].
* ↑ «Sydney McLaughlin remporte le 400 m haies des JO de Tokyo et bat le record du monde» (en francès). L'Équipe. [Consulta: 20 agost 2021].
* ↑ «Miller-Uibo and Bol primed for 400m duel in Belgrade» (en anglès). Worldathletics, 16-03-2022. [Consulta: 24 octubre 2022].
* ↑ «Results: Women's 4x400m Relay World Athletics Indoor Championships 2022 | Watch Athletics» (en anglès). [Consulta: 24 octubre 2022].
* 1 2 «Femke Bol conquista la plata en el Campeonato Mundial de Atletismo, sensacional récord mundial de McLaughlin - Teknomers Noticias» (en castellà), 23-07-2022. [Consulta: 24 octubre 2022].
* ↑ (anglès) «Quatre records du monde en 13 mois : McLaughlin, une fusée sans limites sur 400m haies». eurosport.fr, 23-07-2022.
* ↑ «Femke Bol domine la finale du 400 m des Championnats d'Europe». lequipe.fr, 17-08-2022.
* ↑ «Championne d'Europe du 400 m haies, Femke Bol réalisé un doublé historique». leprogres.fr, 19-08-2022.
* ↑ «Troisième titre européen pour Femke Bol avec le relais 4x400 m néerlandais». lequipe.fr, 20-08-2022.
* ↑ Running.es. «Mejor atleta europeo del año: Bol, Ingebrigtsen y Duplantis» (en castellà), 24-10-2022. [Consulta: 24 octubre 2022].